નવગુજરાત સુરતઃ પ્રજાપતિ સમાજની મહિલા દ્વારા સુરતના જાણીતા ગાયનેકોલોજિસ્ટ ડો. પ્રફુલ્લ દોશી સામે દાખલ કરાયેલી દુષ્કર્મની ફરિયાદના પગલે તે સમયે જેલવાસ ભોગવી રહેલ ડો. દોશી સામેની ફરિયાદમાં અચાનક યુ ટર્ન લઈ સમાધાન કરી લેતા મહિલાની પડખે ઊભા રહેનારા તમામ વ્યકિતઓ સહિત સામાન્ય નાગરિકો ભોંઠા પડ્યા હોવાની લાગણી અનુભવી રહ્યાં હતા. આ લાગણીનો પડઘો એક પત્ર દ્વારા બહાર આવ્યો છે. પ્રજાપતિ સમાજના એક નાગરિક દ્વારા આ સંદર્ભે સમાજના પ્રમુખને એક પત્ર લખીને જણાવ્યું છે ડો. પ્રફુલ દોશી પ્રકરણમાં ભોગ બનનાર મહિલા દ્વારા કરી લેવામાં આવેલા સમાધાનના કારણે આખા સમાજને નીચા જોવાપણું થયું છે. સમાજના ક્યા આગેવાનોની મધ્યસ્થી થકી આ પ્રકારનું સમાધાન થયું છે તે આગેવાનોના નામ જાહેર કરવામાં આવે જેથી કરીને અન્ય સમાજના લોકો તે આગેવાનોને ઓળખે, અને આખો સમાજ નીચા જોવાપણાની લાગણીથી બચી શકે. જો આ અંગે સમાજની બેઠક બોલાવી નિર્ણય કરવામાં નહિં આવે તો આગામી દિવસોમાં પ્રજાપતિ સમાજના સામાન્યલોકો કાર્યક્રમો આપશે તથા જરૂર લાગશે તો અનશન પર પણ ઉતરશે તેવી ચીમકી પણ આ પત્રમાં આપવામાં આવી છે.